Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 488/11/5505	Liptovský Mikuláš, 15.5.2015
EEČ : 2-39-145-2015

U Z N E S E N I E

Trestná vec:	neznámy páchateľ
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie.
Dňa 08. 09. 2011 v čase o 16.10 hodine z predajne New Yorker, ktorá sa nachádza na ulici 1. mája 41, Liptovský Mikuláš, neznámi páchatelia odcudzili 3 pánske mikiny značky Fishbone, sivozelenej farby v hodnote za 1 kus 24,94 €, ďalej 2 kusy pánskych riflí značky Smog, slabomodrej farby na vreckách s bielymi pásikmi v hodnote za 1 kus 39,95 €, ďalej 1 pánsku mikinu značky Fishbone, tmavomodrej farby v hodnote 34,95 € a 9 dámskych tričiek značky Amisu pásikavé s flitrami, zelenej a čiernej farby v hodnote za 1 kus 14,95 €, čím týmto skutkom bola spôsobená škoda spoločnosti New Yorker Slovakia, s. r. o., XXXXX, XXXXX, IČO: XXXXX vo výške 324,25 €,

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:
Poverený príslušník Obvodného oddelenia Policajného zboru v Liptovskom Mikuláši uznesením zo dňa 08. 09. 2011 vedeným pod spisovou značkou                     ČVS:ORP-867/OO-LM-2011 podľa § 199 odsek 1 Trestného poriadku začal trestné stíhanie pre prečin krádeže podľa § 212 odsek 1 Trestného zákona pre skutok, že dňa 08. 09. 2011 v čase o 16.10 hodine z predajne New Yorker, ktorá sa nachádza na ulici 1. mája 41, Liptovský Mikuláš, neznámi páchatelia odcudzili 3 pánske mikiny značky Fishbone, sivozelenej farby v hodnote za 1 kus 24,94 €, ďalej 2 kusy pánskych riflí značky Smog, slabomodrej farby na vreckách s bielymi pásikmi v hodnote za 1 kus 39,95 €, ďalej 1 pánsku mikinu značky Fishbone, tmavomodrej farby v hodnote 34,95 € a 9 dámskych tričiek značky Amisu pásikavé s flitrami, zelenej a čiernej farby v hodnote za 1 kus 14,95 €, čím týmto skutkom bola spôsobená škoda spoločnosti New Yorker Slovakia, s. r. o., XXXXX, XXXXX, IČO: XXXXX vo výške 324,25 €.
	Uvedeného skutku sa po predchádzajúcej dohode dopustili občania Maďarska XXXXX a XXXXX. Spoločne na osobnom motorovom vozidle, ktoré viedol XXXXX, prišli na územie Slovenskej republiky, kde v obchodnom komplexe Stop Shop v Liptovskom Mikuláši v predajni New Yorker  kradli a odcudzené veci nosili do vozidla. Táto skutočnosť vyplynula zo svedeckej výpovede XXXXX. 
	Dňa 7.mája 2012 prokurátor Okresnej prokuratúry v Liptovskom Mikuláši podal žiadosť o prevzatie trestného oznámenia do Maďarskej republiky.
	Generálna prokuratúra Maďarskej republiky prijala trestné oznámenie a spisový materiál odstúpila na ďalší služobný postup Hlavnej prokuratúre župy Nógrád.ň
Okresný súd v Salgótarjáne  rozhodnutím pod číslom 4.Bk.523/2013/2.szám zo dňa 15.11.2013, právoplatne rozhodol v trestnej veci obvineného XXXXX a pod číslom 6.B.471/2013/5.szám zo dňa 14.04.2014, právoplatne rozhodol v trestnej veci obvinenej XXXXX. Obaja boli uznaní vinnými z predmetného skutku a bol im uložený primeraný trest.
Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
	Podľa § 9 ods. 1 písm. g/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.
	Podľa článku 72 Zmluvy medzi ČSSR a MĽR o právnej pomoci a úprave právnych vzťahov v občianskych, rodinných a v trestných veciach, podpísanej 28.3.1989, po právoplatnosti konečného rozhodnutia orgánu dožiadanej zmluvnej strany nemôže sa začať trestné stíhanie pred orgánmi dožadujúcej zmluvnej strany, a ak bolo začaté, musí byť zastavené.
O skutku občanov Maďarska XXXXX a XXXXX bolo rozhodnuté právoplatným rozhodnutím cudzozemského súdu. 
	Na základe vyššie uvedených dôvodov bolo preto potrebné trestné stíhanie vedené na území Slovenskej republiky zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zdeňka Klaučová
prokurátorka